**არსენას ლექსი**

საქართველოში ვინც კი გაბედავს:

კარგი შეაქოს, ავს უთხრას ცუდი -

მან დაულოცოს ალგეთელ დედას

ჩემი ნამუსის პატარა ქუდი!

ნუ დამივიწყებს... აქაც დ იქაც

დიდხანს სიცოცხლე გულით მინატროს,

გულით აჯახოს ჭიქა ჩემს ჭიქას,

კეთილი სიტყვით გზა გამინათოს.

ახსენოს ჩემი ქერა ულვაში,

ასე წმინდად რომ გადარჩენილა,

და თეთრი ჩოხა -

დროთა ბრუნვაში

წვეთი სისხლიც რომ არ მჩნევია.

ხელით კი არა, გულით ასწიოს,

ნუ დამივიწყებს, ოღონდ მახსენოს,

და თუ მტრის ტყვიამ წამომაქციოს

კეთილი სიტყვით წამომაყენოს!

1955 წ.